На основу члана 119. став 1. тачка 1) Закона о здравственој заштити ("Сл. гласник РС", бр. 25/2019 - даље: Закон), Управни одбор Дома здравља Рековац, на седници одржаној дана 05.01.2021. године, донео је

**СТАТУТ**

**ДОМА ЗДРАВЉА РЕКОВАЦ**

УВОДНЕ ОДРЕДБЕ

**Члан 1**

Овим статутом уређује се: делатност, унутрашња организација, управљање, пословање, критеријуми за именовање и разрешење директора, заменика директора, као и друга питања од значаја за рад и пословање Дома здравља Рековац ( у даљем тексту: Дом здравља).

**Члан 2**

Дом здравља послује средствима у државној својини.

Средства Дома здравља могу се претварати у друге облике својине у складу са законом.

**Члан 3**

Дом здравља оснива Република Србија , у складу са Планом мреже и Законом.

**Члан 4**

Статусне промене Дома здравља, као и промена и проширење делатности, врши се у складу са законом.

**Члан 5**

Дом здравља је установа са својством правног лица.

II НАЗИВ, СЕДИШТЕ, ПЕЧАТ И ШТАМБИЉ

**Члан 6**

Дом здравља послује под називом: Дом здравља Рековац.

Седиште Дома здравља је у Рековцу, улица др Јохана Јоханесона бб.

**Члан 7**

Дом здравља може променити назив и седиште.

О промени назива и седишта Дома здравља одлучује Управни одбор Дома здравља уз сагласност оснивача.

**Члан 8**

Дом здравља има свој печат и штамбиљ у складу са законом.

Печат је округлог облика, у чијој је средини Мали Грб Републике Србије, пречника 32 мм, у чијим је концентричним круговима на српском језику ћириличним писмом исписан текст: "Република Србија , Дом здравља Рековац“.

Аkо Дом здравља има више примерака печата, они се обележавају бројевима.

**Члан 9**

Штамбиљ има исти текст као и печат са додатком простора за податке броја деловодног протокола и датум, уз ознаку места и адресе седишта .

Текст печата и штамбиљ исписују се на српском језику, ћириличним писмом.

**Члан 10**

Директор Дома здравља уређује начин издавања, руковања, задужења, чувања и евиденције броја примерака печата Дома здравља .

Запослени који рукује печатом и штамбиљем задужује се уз потпис и лично је одговоран за њихову правилну употребу и чување.

Печат и штамбиљи, после употребе чувају се закључани.

III ПРАВНИ ПРОМЕТ И ЗАСТУПАЊЕ

**Члан 11**

У правном промету са трећим лицима Дом здравља за своје обавезе одговара целокупном имовином, у складу са законом.

Дом здравља има подрачун код Управе за трезор у складу са законом.

**Члан 12**

Дом здравља заступа директор Дома здравља .

Директор може пуномоћјем пренети одређена овлашћења за заступање на друга лица.

Пуномоћје се издаје у писаном облику.

Издато пуномоћје се може увек опозвати.

IV ДЕЛАТНОСТ ДОМА ЗДРАВЉА И УНУТРАШЊА ОРГАНИЗАЦИЈА

**Члан 13**

Дом здравља је здравствена установа која обавља здравствену делатност на примарном нивоу здравствене заштите. У дому здравља се обавља превентивна здравствена заштита за све категорије становништва, здравствена заштита деце и омладине, здравствена заштита жена, здравствена заштита из области опште медицине, здравствена заштита из области поливалентне патронаже, кућног лечења, односно кућног лечења са палијативним збрињавањем и здравствене неге, здравствена заштита из области денталне медицине, лабораторијска и радиолошка дијагностика  и друга специјалистичко-консултативна делатност ,као и санитетски превоз, као и превоз пацијената на дијализу.

**Члан 14**

У оквиру своје делатности Дом здравља нарочито:

1) пружа хитну медицинску помоћ свим грађанима, у складу са законом;

2) пружа неодложну здравствену услугу,на територији општине Рековац;

3) прати и проучава здравствено стање становништва на територији општине Рековац и предузима и предлаже мере за њихово унапређење;

4) прати и спроводи методе и поступке превенције, дијагностике, лечења и рехабилитације засноване на доказима, а нарочито утврђене стручно-методолошке и доктриране протоколе;

5) обезбеђује услове за стално стручно усавршавање својих запослених;

6) спроводи и унапређује програме здравствене заштите;

7) спроводи мере спречавања нежељених компликација и последица при пружању здравствене заштите, као и мере безбедности и заштите на раду и мере опште сигурности за време боравка грађана у Дому здравља и обезбеђује сталну контролу ових мера у складу са важећим прописима;

8) организује и спроводи унутрашњу проверу и мере сталног унапређења квалитета стручног рада;

9) организује и спроводи мере у случају кризних и ванредних ситуација;

10) организује, односно обезбеђује управљање медицинским отпадом, у складу са законом;

11) обавезује се да истакне ценовник здравствених услуга и изда рачун за пружене здравствене услуге;

12) обавља и друге послове у складу са законом.

Поред наведеног у ставу 1. овог члана здравствена делатност Дома здравља обухвата:

1) заштиту и унапређење здравља, спречавање и рано откривање болести, односно дијагностику, лечење, здравствену негу и рехабилитацију оболелих и повређених;

2) превентивну здравствену заштиту групација становништва изложених повећаном ризику оболевања и осталих становника, у складу са посебним програмом превентивне здравствене заштите;

3) здравствено васпитање и саветовање за очување и унапређење здравља, укључујући унапређење репродуктивног здравља, као и саветовање у области раног развоја и адолесценције;

4) спречавање, рано откривање и контролу малигних болести;

5) спречавање, откривање и лечење болести уста и зуба;

6) патронажне посете, лечење, здравствену негу и рехабилитацију у кући;

7) спречавање и рано откривање болести, здравствену негу и рехабилитацију за лица смештена у установе социјалне заштите;

8) прехоспитално ургентно збрињавање оболелих и повређених и санитетски превоз;

9) рехабилитацију деце са сметњама у развоју и инвалидитетом и одраслих особа са инвалидитетом;

10) заштиту менталног здравља;

11) палијативно збрињавање.

**Члан 15**

За пружање здравствених услуга за амбулантно лечење пацијената и за обављање заједничких медицинских послова Дом здравља образује следеће организационе јединице :

1. Служба за здравствену заштиту одраслих становника, хитну медицинску помоћ, кућно лечење и поливалентну патронажу ;
2. Служба за здравствену заштиту деце, здравствену заштиту школске деце, здравствену заштиту жена, здравствену заштиту из области денталне медицине и специјалистичко –консултативну делатност.

**Члан 16**

За обављање немедицинских послова у Дому здравља формира се организациона јединица, и то:

1. Служба за правне, економско-финансијске, техничкe и друге сличне послове.

V ОРГАНИ

**Члан 17**

Органи Дома здравља су:

1) Директор;

2) Управни одбор;

3) Надзорни одбор.

Органе Дома здравља из става 1. овог члана, у складу са законом, именује и разрешава оснивач.

**1. Директор**

**Члан 18**

Директор Дома здравља руководи радом Дома здравља, представља и заступа Дом здравља и одговоран је за законитост рада Дома здравља.

**Члан 19**

За Директора Дома здравља може бити именовано лице које, поред законом прописаних општих услова, испуњава и следеће услове:

1. доктор медицине, доктор денталне медицине, магистар фармације, односно магистар фармације - медицински биохемичар или има високо образовање из области правних, економских односно организационих наука на академским мастер студијама, у складу са законом којим се уређује високо образовање;
2. има завршену акредитовану едукацију из области здравственог менаџмента и уколико је здравствени радник да има завршену специјализацију у складу са законом;
3. има најмање 5 (пет) година радног искуства на пословима руковођења у здравственој установи на нивоу целе здравствене установе или организиационе јединице у оквиру исте;
4. није члан органа политичке странке
5. није осуђиван, односно против којег се не води истрага,односно против којег није подигнута оптужница за кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно које није правоснажном судском одлуком осуђивано за умишљајно кривично дело на казну затвора од 6 месеци или тежу казну, нити за кривично дело против здравља људи , односно којем није правоснажном судском одлуком изречена мера безбедности у складу са Кривичним закоником ,и то: обавезно психијатријско лечење и чување у здравственој установи, обавезно психијатријско лечење на слободи , обавезно лечење нарковама, обавезно лечење алкохоличара, односно забрана вршења позива , делатности и дужности због које не може обављати дужност директора.

Ако је за директора Дома здравља именовано лице са високим образовањем из области правних, економских, односно организационих наука, Дом здравља мора имати заменика директора здравствене струке, а који се именује и разрешава под условима, на начин и по поступку који је прописан за имановање и разрешење директора Дома здравља.

Уколико директор нема завршене интегирсане академске студије здравствене струке за стручно-медицински рад здравствене установе, одговоран је заменик директора.

**Члан 20**

Директор Дома здравља именује се на основу јавног конкурса који расписује Управни одбор Дома здравља.

Јавни конкурс расписује се 90 дана пре истека мандата директора Дома здравља .

Управни одбор Дома здравља је дужан да, у року од 30 дана од дана завршетка конкурса ранг листу са највише три кандидата уз записник о извршеном изборном поступку, достави оснивачу.

На основу предлога Управног одбора, оснивач је дужан да, у року од 10 радних дана од достављања ранг листе кандидата, изабере и решењем именује директора Дома здравља.

**Члан 21**

Директор Дома здравља именује се на период од 4 (четири) године, и може бити поново биран. Мандат директора се рачуна од дана ступања на дужност.

Директор или Заменик директора Дома здравља , као и његов супружник или ванбрачни партнер, крвни сродник у правој линији, односно у побочној линији закључно са другим степеном сродства, усвојитељ или усвојеник, као и свако друго правно или физичко лице које се према другим основама и околностима може оправдано сматрати интересно повезаним са директором или земеником директора, не смеју, директно или преко трећег физичког или правног лица, имати учешћа као власници удела, односно акционари у здравственој установи, односно другом правном лицу које обавља здравствену делатност, не смеју обављати ову делатност као предузетници, односно не смеју бити у сукобу интереса у смислу закона којим се уређује спречавање сукоба интереса, о чему потписују под пуном материјалном и кривичном одговорношћу изјаву о непостојању сукоба јавног и приватног интереса.

Решење о именовању директора Дома здравља чији је оснивач Република Србија објављује се у "Службеном гласнику Републике Србије".

**Члан 22**

У случају да Управни одбор Дома здравља не изврши избор кандидата за директора или оснивач не именује директора у складу са одредбама Закона, као и у случају када дужност директора престане пре истека мандата, док се не спроведе конкурс за директора, оснивач ће именовати вршиоца дружности директора на период не дужи од шест месеци. Вршилац дужности директора може имати само један мандат.

Услови за избор, права, обавезе и одговорности директора Дома здравља, односе се и на вршиоца дужности директора Дома здравља .

**Члан 23**

Директор Дома здравља :

1) организује и руководи процесом рада Дома здравља;

2) заступа Дом здравља , одговара за законитост рада Дома здравља у складу са законом;

3) одговара за благовремено и квалитетно пружање здравствене заштите и спровођење унутрашње провере квалитета стручног рада здравствених радника и здравствених сарадника;

4) одлучује о пријему и управљању донацијама;

5) одговара за извршавање судских одлука, аката и налога инспекцијских и других законом овлашћених органа;

6) предлаже програм рада Дома здравља и предузима мере за његово спровођење;

7) спроводи одлуке Управног и Надзорног одбора;

8) присуствује седницама и учествује у раду Управног одбора без права одлучивања;

9) подноси Управном одбору писмене извештаје о пословању Дома здравља;

10) подноси управном и надзорном одбору писмени тромесечни извештај о преузетим финансијским обавезама и извршењу финансијског плана Дома здравља ;

11) доноси акт о организацији и систематизацији послова у Дому здравља ;

12) одлучује о свим правима запослених из радног односа, у складу са законом;

13) одговоран је за извршење финансијског плана и програма рада Дома здравља;

14) обезбеђује минимум процеса рада у Дому здравља у случају штрајка запослених, у складу са законом;

15) доноси одлуке о специјализацијама и ужим специјализацијама здравствених радника и здравствених сарадника;

16) врши и друге послове предвиђене законом и овим Статутом.

**Члан 24**

Дужност директора Дома здравља престаје истеком мандата и разрешењем.

Директору Дома здравља дужност може престати, пре истека времена на које је именован, одлуком оснивача о разрешењу из следећих разлога:

1) на лични захтев;

2) ако обавља функцију супротно одредбама закона;

3) ако нестручним и несавесним обављањем дужности, супротно пажњи доброг привредника, пропустима у доношењу и извршавању одлука и организовању рада у здравственој установи, проузрокује штету здравственој установи или одступи од плана пословања у здравственој установи;

4) ако преузме обавезу изнад одобрених апропријација;

5) ако му надлежна комора изрекне једну од дисциплинских мера прописаних законом;

6) ако је налазом здравствене инспекције, односно фармацеутске инспекције установљена тежа повреда прописа и општих аката здравствене установе или незаконитог рада директора;

7) ако наступе околности из члана 21. став 2. овог статута;

8) ако у току трајања мандата буде правноснажно осуђен на казну затвора, ако је правноснажном судском одлуком осуђен за кривично дело против здравља људи, кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно ако му је правноснажном судском одлуком изречена мера безбедности у складу са Кривичним закоником, и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужност директора;

9) ако здравствена установа стиче средства супротно овом закону, односно наплаћивањем здравствених услуга осигураним лицима супротно закону којим се уређује здравствено осигурање;

10) ако неоправдано не извршава одлуке управног одбора или поступа супротно тим одлукама;

11) ако у току мандата буде именован у орган политичке странке;

12) из других разлога утврђених законом којим се уређује рад запослених у јавним службама, за здравствене установе у јавној својини;

13) из других разлога утврђених законом или Статутом Дома здравља .

**2. Управни одбор**

**Члан 25**

Управни одбор је орган управљања Дома здравља .

Управни одбор има три члана, од којих је један из реда запослених у Дому здравља, а два члана су представници оснивача.

Предлог за именовање чланова Управног одбора из реда запослених, оснивачу даје Стручни савет Дома здравља уз претходно прибављено мишљење репрезентативних синдиката у тој здравственој установи.

Управни одбор именује се на период од четири године.

Мандат свих чланова управног одбора престаје истеком мандата управног одбора, без обзира на промене појединих чланова управног одбора.

Лице може бити члан управног одбора највише у два мандата.

**Члан 26**

Управни одбор Дома здравља :

1) доноси статут Дома здравља, уз сагласност оснивача;

2) доноси друге опште акте, у складу са законом;

3) одлучује о пословању Дома здравља;

4) доноси програм рада и развоја Дома здрављa;

5) доноси предлог финансијског плана Дома здравља , у поступку припреме буџета и то по свим изворима финансирања и доставља га Републичком фонду за здравствено осигурање на сагласност;

6) усваја годишњи финансијски извештај Дома здравља , у складу са законом;

7) усваја годишњи извештај о попису имовине и обавеза;

8) даје сагласност на завршни рачун Дома здравља ;

9) усваја годишњи извештај о раду и пословању Дома здравља ;

10) одлучује о коришћењу средстава Дома здравља , у складу са законом;

11) у случају губитка у пословању Дома здравља, без одлагања обавештава оснивача;

12) расписује јавни конкурс и спроводи поступак избора кандидата за директора Дома здравља ;

13) обавља и друге послове утврђене законом и Статутом Дома здравља .

**Члан 27**

Управни одбор одлучује ако је присутно више од половине чланова Управног одбора и доноси одлуке већином гласова од укупног броја чланова Управног одбора.

**Члан 28**

Председник Управног одбора сазива седницу према потреби.

Сазивање седнице Управног одбора врши председник, по сопственој иницијативи, или на предлог:

1) директора или

2) оснивача или

3) најмање 2 члана Управног одбора или

4) надзорног одбора

**3. Надзорни одбор**

**Члан 29**

Надзорни одбор обавља надзор над радом и пословањем Дома здравља.

Надзорни одбор има три члана, од којих је један члан представник Дома здравља, а два члана су представници оснивача.

Предлог за именовање чланова надзорног одбора из реда запослених, оснивачу даје Стручни савет Дома здравља уз претходно прибављено мишљење репрезентативних синдиката у тој здравственој установи.

Чланови Надзорног одбора именују се на период од четири године.

Мандат свих чланова надзорног одбора престаје истеком мандата надзорног одбора, без обзира на промене појединих чланова надзорног одбора.

Лице може бити члан надзорног одбора највише у два мандата.

**Члан 30**

Надзорни одбор одлучује ако је присутно више од половине чланова Надзорног одбора и доноси одлуке већином гласова од укупног броја чланова Надзорног одбора.

Надзорни одбор подноси оснивачу извештај о свом раду најмање два пута годишње.

**Члан 31**

Надзорни одбор у оквиру свог делокруга:

1) обавља надзор над радом и пословањем Дома здравља ;

2) разматра периодичне, шестомесечне и годишње извештаје о раду и пословању Дома здравља , као и завршни рачун и утврђује да ли су сачињени у складу са прописима;

3) утврђује да ли се пословне књиге и друга документа Дома здравља воде уредно и у складу са прописима;

4) врши увид у спровођење закона и других прописа у вези са финансијским пословањем, а који се посебно односе на реализацију финансијског плана на основу годишњег финансијског извештаја, завршни рачун, годишњи извештај о раду у пословању и извештај о коришћењу средстава Дома здравља ;

5) врши увид у спровођење одлука Управног одбора;

6) обавља и друге послове утврђене законом и овим Статутом.

VI СТРУЧНИ ОРГАНИ ДОМА ЗДРАВЉА

**Члан 32**

Стручни органи Дома здравља , су:

1. Стручни савет;

2. Етички одбор;

3. Комисија за унапређење квалитета рада.

**1. Стручни савет**

**Члан 33**

Стручни савет је саветодавно тело директора Дома здравља.

Чланови Стручног савета су здравствени радници са високом стручном спремом које на предлог организационе јединице именује директор на период од четири године.

Стручни савет Дома здравља броји *3* члана, које предлажу организују организационе јединице*.*

У раду стручног савета учествује главна сестра - техничар Дома здравља .

Директор односно заменик директора не може бити члан Стручног савета.

Одлуком о именовању Стручног савета директор именује и председника Стручног савета. Стручни савет састаје се најмање једанпут у три месеца.

**Члан 34**

Стручни савет:

1) разматра и одлучује о питањима стручног рада Дома здравља ;

2) доноси годишњи програм унутрашње провере квалитета стручног рада у здравственој установи до 31. децембра текуће године за наредну годину;

3) прати спровођење унутрашње провере квалитета стручног рада у здравственој установи;

4) предлаже мере за унапређење квалитета стручног рада у здравственој установи;

5) сачињава годишњи извештај о спровођењу унутрашње провере квалитета стручног рада у здравственој установи, који доставља директору здравствене установе до 31. јануара текуће године за претходну годину;

6) доноси годишњи план унапређења квалитета стручног рада, као и годишњи план стручног развоја здравствене установе, који доставља директору и комисији за унапређење квалитета здравствене заштите до 15. фебруара текуће године;

7) доноси предлог годишњег плана стручног усавршавања здравствених радника и здравствених сарадника до 1. септембра текуће године за наредну годину;

8) предлаже оснивачу чланове Управног и Надзорног одбора из реда запослених у Дому здравља;

9) предлаже директору чланове Етичког одбора;

**2. Етички одбор**

**Члан 35**

Етички одбор Дома здравља је стручно тело које прати пружање и спровођење здравствене заштите на начелима професионалне етике, начелима поштовања људских права и вредности и права детета, као и кодекса понашања запослених у Дому здравља .

Директор Дома здравља именује Етички одбор на предлог Стручног савета.

Етички одбор има *3* члана *,* здравствених радника, запослених у Дому здравља .

За члана етичког одбора може бити именовано лице које се у обављању професије истиче у поштовању моралних и етичких начела медицинске струке.

Лице може бити члан етичког одбора највише у два мандата.

**Члан 36**

Задаци Етичког одбора су:

1) прати и анализира примену начела професионалне етике у обављању здравствене делатности и предлаже мере за њихово унапређење;

2) прати и анализира спровођење кодекса понашања запослених у здравственој установи и предлаже мере за њихово унапређење;

3) даје сагласност за спровођење научних истраживања у области здравства, медицинских истраживања, истраживања у области јавног здравља, као и да прати њихово спровођење;

4) даје сагласност за узимање људских органа, ћелија и ткива од живог даваоца, односно умрлог лица, у складу са законом и даје мишљење о етичким и другим питањима у поступку пресађивања, односно примене ћелија и ткива;

5) разматра етичка питања и доноси одлуке у вези са узимањем делова људског тела у научно-наставне сврхе, у складу са законом;

6) разматра етичка питања у вези са применом мера за лечење неплодности поступцима биомедицински потпомогнутог оплођења, у складу са законом;

7) прати, анализира и даје мишљења о етичности односа здравствених радника, здравствених сарадника и пацијената;

8) прати, анализира и даје мишљења о примени начела професионалне етике у превенцији, дијагностици, лечењу, здравственој нези, рехабилитацији, истраживању, као и о увођењу нових здравствених технологија;

9) доприноси унапређењу примене начела професионалне етике у обављању здравствене делатности и развијању партнерског односа здравствених радника, здравствених сарадника и пацијената;

10) врши саветодавну функцију и разматра и друга етичка питања у обављању делатности здравствене установе;

11) даје савете и смернице у вези са спречавањем сукоба интереса и корупције;

12) врши идентификовање и смањење ризика за настанак сукоба интереса и корупције;

13) врши обуку и подизање свести запослених о спречавању сукоба интереса и корупције;

14) даје мишљење у случајевима сумње на сукоб интереса и корупцију;

15) предузима мере неопходне за заштиту лица која су пружила информације о случајевима сукоба интереса и корупције;

16) обавештава директора Дома здравља о постојању сумње на сукоб интереса, ради покретања дисциплинског поступка, као и надлежну комору здравствених радника;

17) подноси надзорном одбору извештаје о свом раду у вези са спречавањем сукоба интереса најмање два пута годишње;

18) сарађује са етичким одбором надлежне коморе.

**3. Комисија за унапређење квалитета здравствене заштите**

**Члан 37**

Комисија за унапређење квалитета здравствене заштите је стручни орган који се стара о сталном унапређењу квалитета здравствене заштите која се спроводи у Дому здравља , у складу са Законом и прописима донетим за спровођење тог Закона.

**Члан 38**

Комисија за унапређење квалитета здравствене заштите:

1) доноси годишњи план праћења показатеља квалитета здравствене заштите у здравственој установи до 31. децембра текуће године за наредну годину;

2) прати показатеље квалитета здравствене заштите у здравственој установи;

3) сачињава годишњи извештај о показатељима квалитета здравствене заштите, који се доставља директору и надлежном заводу за јавно здравље до 15. фебруара текуће године за претходну годину;

4) предлаже мере за унапређење квалитета пружања здравствене заштите у здравственој установи и унапређење квалитета рада здравствене установе;

5) доноси годишњи план унапређења квалитета здравствене заштите у здравственој установи, на основу годишњег извештаја о показатељима квалитета здравствене заштите из тачке 3) овог става и годишњег плана унапређења квалитета стручног рада из члана 34. став 1. тачка 6) овог Статута, који се доставља директору здравствене установе до 1. марта текуће године.

**Члан 39**

Комисију за унапређење квалитета здравствене заштите чини по један представник сваке од организационих јединица *.*

Свако од стручних тела из члана 32. овог статута доноси пословник о свом раду.

**Члан 40**

Запослени у Дому здравља може бити члан само једног органа из чл. 17. и 32. овог Статута у Дому здравља у коме је запослен.

VII ИНТЕРНА ФИНАНСИЈСКА КОНТРОЛА

**Члан 41**

У Дому здравља се организују и обављају послови финансијског управљања и контроле, као и послови интерне ревизије, у складу са прописима којима се уређује буџетски систем.

VIII СРЕДСТВА

**Члан 42**

Дом здравља стиче средства у складу са законом.

Употреба средстава из ст. 1. овог члана ближе се уређује актом који доноси Управни одбор.

IX ИМОВИНА ДОМА ЗДРАВЉА

**Члан 43**

Имовину Дома здравља чине права коришћења, управљања и располагања имовином у државној својини, која се односи на непокретне и покретне ствари, новчана средства и хартије од вредности, као и друга имовинска права.

Дом здравља у погледу коришћења, управљања и располагања имовином у државној својини има обавезе и одговорности утврђене законом.

**Члан 44**

Дом здравља има право и обавезу да имовину у државној својини штити од оштећења и да је користи у складу са њеном наменом.

Дом здравља имовину у државној својини, може осигурати у складу са законом.

X ЈАВНОСТ РАДА

**Члан 45**

О свом раду Дом здравља обавештава јавност, у складу са законом.

Информисање јавности о раду Дома здравља , у складу са законом, врши директор Дома здравља , односно лице које он за то овласти.

XI ПРОФЕСИОНАЛНА ТАЈНА И НАЧИН КОРИШЋЕЊА ПОДАТАКА

**Члан 46**

Здравствени и други радници Дома здравља , у складу са законом, дужни су да чувају професионалну тајну.

Чување професионалне тајне односи се и на податке о члановима породице пацијента.

Дужности чување професионалне тајне, здравствени и други радници могу бити ослобођени на основу писаног или другог јасног и недвосмислено изреченог пристанка пацијента или када је то неопходно ради добробити пацијента, његове породице или друштва или уколико га на то обавезују законски прописи. У наведеним случајевима тајна се одаје само у потребној мери и само одговарајућој особи којој су те информације потребне ради спречавања последица.

У случају ослобађања од професионалне тајне здравствени радник треба да обавести пацијента.

**Члан 47**

У циљу обезбеђења и успешног извршавања одређених послова у Дому здравља , поједини подаци и акти представљају пословну тајну и могу се саопштавати трећим лицима само на начин прописан законом и овим Статутом.

Подаци из медицинске документације пацијента , односно из здравствене евиденције, могу се достављати на увид , као и у облику записа, односно извода из медицинске документације , само на захтев судских органа, органа старатељства, организације здравственог осигурања, органа надлежног за послове статистике , друге законом овлашћење здравствене установе, као и на захтев других органа и организација када је то законом прописаном.

Подаци из става 2. овог члана достављају се као службена тајна.

**Члан 48**

Не сматра се повредом чувања пословне тајне саопштавање података, ако се ти подаци саопштавају у складу са важећим прописима који уређују област заштите података о личности.

XII СУКОБ ИНТЕРЕСА

**Члан 49**

Корупција у смислу Закона је однос који се заснива злоупотребом обављања здравствене делатности, односно послова здравствене заштите, у циљу стицања личне користи или користи за другога.

Сукоб интереса је ситуација у којој здравствени радник, односно здравствени сарадник има приватни интерес који утиче, може да утиче или изгледа као да утиче на непристрасност и објективност здравственог радника, односно здравственог сарадника у обављању здравствене делатности, односно послова здравствене заштите.

Приватни интерес је било каква корист или погодност за здравственог радника, односно здравственог сарадника, чланове његове уже породице или физичка и правна лица која се оправдано могу сматрати интересно повезаним. Под члановима уже породице у смислу овог члана сматрају се: супружник или ванбрачни партнер, деца, браћа, сестре, родитељи, усвојитељ, усвојеник и друга лица која живе у заједничком породичном домаћинству.

Здравствени радник и здравствени сарадник који обавља здравствену делатност, односно послове здравствене заштите у здравственој установи у јавној својини, члан органа, односно стручних органа у здравственој установи у јавној својини, као и чланови њихових ужих породица, не смеју тражити, нити примити новац, поклон, услугу или било какву другу корист за себе, чланове своје уже породице или физичка и правна лица која се оправдано могу сматрати интересно повезаним, а који могу утицати на непристрасност или професионално обављање дужности, односно који се могу сматрати наградом у вези са вршењем дужности и обављањем здравствене делатности, изузев уколико је другачије прописано законом.

Лица из претходног става овог члана, дужна су да предузму све што је у њиховој могућности како би избегли било какву ситуацију сукоба интереса.

Сумња на корупцију пријављује се етичком одбору здравствене установе, односно тужилаштву или министарству надлежном за унутрашње послове, у складу са законом. 

ХIII ЗАШТИТА И УНАПРЕЂЕЊЕ РАДНЕ ОКОЛИНЕ И ЖИВОТНЕ СРЕДИНЕ

**Члан 50**

Дом здравља разматра стање и проблеме живота и здравља запослених и заштите и унапређења животне средине у складу са законом.

Ради остваривања задатака и обавеза из става 1. овог члана, Управни одбор Дома здравља на предлог директора доноси одговарајуће одлуке и превентивне мере за безбедан и здрав рад и одлучује о коришћењу новчаних средстава за те намене, а у складу са законом.

XIV СТАТУТ И ДРУГИ ОПШТИ АКТИ

**Члан 51**

Поред Статута у Дому здравља се доносе и следећи општи акти којима се уређује:

1) организација и систематизација послова;

2) поступак унутрашњег узбуњивања;

3) кућни ред;

4) поступак спровођења јавних набавки и планирање истих;

5) стручно усавршавање и специјализација;

6) архивска грађа;

7) програм спровођења, праћења и унапређења квалитета стручног рада.

У Дому здравља се доносе и друга општа акта за која обавеза доношења произилази из Закона и других важећих прописа.

**Члан 52**

Иницијативу за доношење, измену и допуну Статута, односно других општих аката, њихову измену и допуну, могу покренути:

1) Директор; и / или

2) Управни одбор; и / или

3) Надзорни одбор; и / или

4) Оснивач

Иницијатива из става 1. овог члана подноси се Управном одбору.

**Члан 53**

Измене и допуне Статута, односно другог општег акта врше се на начин и по поступку по коме је акт донет.

ХV ПРЕЛАЗНЕ И ЗАВРШНЕ ОДРЕДБЕ

**Члан 54**

Општа акта утврђена и усклађена са овим Статутом донеће се у року од*шест*месеци од дана ступања на снагу овог Статута.

До доношења општих аката из става 1. овог члана, примењиваће се постојећи општи акти ако нису у супротности са одредбама овог Статута.

**Члан 55**

Даном ступања на снагу овог Статута престаје да важи Статут Дома здравља од 19.09.2007. године.

**Члан 56**

Овај статут по добијеној сагласности оснивача, ступа на снагу осмог дана од дана објављивања на огласној табли Дома здравља .

|  |  |  |
| --- | --- | --- |
| ПРЕДСЕДНИК УПРАВНОГ ОДБОРА |  |  |
| др Горан Нешић |  |  |

На овај статут оснивач је дао сагласност бр. 110-00-00464/2020-02 од 11.01.2021 године.

Овај статут објављен је на огласној табли Дома здравља дана 18.01.2021. године.

Статут Дома здравља Рековац региструје се и објављује на интернет страници АПР-а у складу са законом.

|  |  |  |
| --- | --- | --- |
|  | В.Д. | ДИРЕКТОРА ДОМА ЗДРАВЉА |
|  |  | др спец Снежана Стојановић |